[Foto’s] Zuma stem by NkandlaPres. Jacob Zuma stem op 3 Augustus 2016 by Ntolwane Primary School in Nkandla, KwaZulu-Natal (Foto: Presidensie) Ntolwane Primary School was Woensdag ŉ miernes van bedrywighede waar pres. Jacob Zuma ook sy stem uitgebring het in die munisipale verkiesing. Die eerste persoon wat by dié stempunt gestem het, was net voor 07:15 klaar gestem. Pres. Jacob Zuma het voor 11:00 sy demokratiese reg om te stem, uitgeoefen. Beamptes van die Inkatha Vryheidsparty (IVP) en die African National Congress (ANC) het buite die skool tente opgerig. Verskeie voertuie van dié twee partye kom en gaan om ondersteuners af te laai om te stem. Daar was nie tekens van ander partye nie. Sibongiseni Bhengu, huidige wyksraadslid, is vol vertroue dat hy die herverkiesing sal wen. “Die getal kiesers het toegeneem. Ons stemme sal toeneem. Ek is seker ons sal goed doen.” Die ANC het tydens die vorige verkiesing beheer oorgeneem van die munisipaliteit toe dit ŉ koalisie aangegaan het met die IVP. Ná ŉ paar tussenverkiesings het die IVP weer beheer oorgeneem en Bhengu moes op die opposisiebanke sit in die Nkandla- plaaslike raad. Een persoon wat aangedui het dat sy vir die ANC gaan stem, is Sthandiwe Hlongwane, vir wie die Ekonomiese Vryheidsvegters (EFF) ŉ huis, ongeveer 500 m van Zuma se huis in Nkandla, gebou het. “Ek stem ANC,” het sy gesê. Sy het gesê sy sukkel nog steeds met probleme met die huis wat die EFF gebou het te midde van groot publisiteit. ŉ Buurman in ŉ ANC-T-hemp, wat nie sy naam bekend wou maak nie, beweer pres. Zuma se seun, Edward, het aan Hlongwane beloof dat hy na haar huis sou omsien. Edward was nie dadelik vir kommentaar beskikbaar nie. Die presidensie het verskeie foto’s beskikbaar gestel van pres. Zuma wat stem: